Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, l-Aġenzija Ewropea għall-Mediċini (EMA) tat opinjoni pożittiva dwar żewġ trattamenti kontra l-COVID-19 - Ronapreve u Regkirona - li l-Kummissjoni identifikat bħala prodotti terapewtiċi promettenti skont l-Istrateġija tal-UE dwar il-prodotti terapewtiċi kontra l-COVID-19. It-tnejn huma trattamenti għall-użu matul l-istadji bikrija tal-infezzjoni, u huma bbażati fuq antikorpi monoklonali antivirali. Filwaqt li ferħet b'dan il-progress importanti fl-Istrateġija, il-Kummissarju għas-Saħħa u s-Sikurezza Alimentari, Stella Kyriakides, għamlet din id-dikjarazzjoni: “Issa li l-infezzjonijiet tal-COVID-19 qed jiżdiedu fi kważi l-Istati Membri kollha, huwa rassikuranti li qed jiġu żviluppati ħafna trattamenti promettenti bħala parti mill-Istrateġija tagħna dwar il-prodotti terapewtiċi kontra l-COVID-19. Illum qed nieħdu pass importanti 'l quddiem lejn il-mira tagħna li nawtorizzaw sa ħames trattamenti ġodda fl-UE sal-aħħar tas-sena. It-tilqim għadu l-għodda ewlenija għall-ġlieda kontra l-COVID-19, biex jipproteġi mill-infezzjoni, mill-bżonn ta' kura fl-isptar, mill-imwiet u mill-konsegwenzi fit-tul tal-marda. Filwaqt li l-UE għandha waħda mill-ogħla rati ta' tilqim fid-dinja, in-nies se jkomplu jimirdu u se jkomplu jkollhom bżonn ta' trattamenti sikuri u effettivi għall-ġlieda kontra l-infezzjoni u biex itejbu l-prospetti tagħhom, mhux biss għal irkupru ta' malajr, iżda wkoll għas-sopravivenza. Bl-Israteġija tagħna dwar il-Prodotti Terapewtiċi qed nappoġġaw ukoll l-Istati Membri fl-aċċess tagħhom għall-mediċini ġodda permezz tal-akkwisti konġunti tal-UE. S'issa diġà ġew konklużi żewġ ftehimiet ta' akkwist u għaddejjin in-negozjati għal iktar prodotti terapewtiċi kontra l-COVID-19 li qed jiġu vvalutati mill-EMA. L-Istati Membri minn issa diġà jistgħu jużaw il-kuntratt tagħna għal 55,000 trattament ta' Ronapreve. L-EMA llum qed tevalwa sitt mediċini oħra li jaf se jiksbu l-awtorizzazzjoni dalwaqt, diment li d-data finali turi l-kwalità, is-sikurezza u l-effikaċja tagħhom. Dan il-progess rapidu fl-Istrateġija ambizzjuża tagħna dwar il-Prodotti Terapewtiċi juri x'tista' tagħmel Unjoni Ewropea tas-Saħħa b'saħħitha. Il-progessjoni tal-pandemija madwar l-UE turi kemm għadha fraġli s-sitwazzjoni u kemm huwa importanti li l-pazjenti tal-COVID-19 ikollhom aċċess għal trattamenti sikuri u effettivi. Iżda, aktar minn hekk, turi li għandna nkomplu bil-kampanja tagħna tat-tilqim, speċjalment f'dawk l-Istati Membri b'rati ta' tilqim aktar baxxi. It-tilqim huwa l-unika mod preventiv kif se noħorġu minn din il-kriżi.” Kuntest L-Istrateġija tal-UE dwar il-Prodotti Terapewtiċi għandha l-għan li tibni portafoll wiesa' ta' prodotti terapewtiċi kontra l-COVID-19 bil-mira li jkun hawn minn tlieta sa ħames prodotti terapewtiċi ġodda disponibbli sa tmiem is-sena. Dan ikopri ċ-ċiklu kollu tal-ħajja tal-mediċini mir-riċerka, l-iżvilupp, l-għażla tal-kandidati promettenti, l-approvazzjoni regolatorja malajr tagħhom, il-manifattura u l-introduzzjoni sal-użu finali. L-ewwel lista tal-ħames prodotti terapewtiċi promettenti ġiet ippubblikata f'Ġunju 2021. F'Ottubru 2021 il-Kummissjoni wettqet azzjoni ewlenija billi stabbilixxiet portafoll ta' 10 prodotti terapewtiċi potenzjali kontra l-COVID-19. Il-lista hija bbażata fuq pariri xjentifiċi indipendenti u tiffoka fuq il-kandidati tat-trattament tal-COVID-19 li aktarx jiġu awtorizzati u li, għalhekk, se jkunu disponibbli fis-suq Ewropew dalwaqt. Dawn il-prodotti terapewtiċi se joffru trattament lill-pazjenti madwar l-UE malajr kemm jista' jkun diment li s-sikurezza u l-effettività tagħhom jkunu ġew ikkonfermati mill-Aġenzija Ewropea tal-Mediċini. Kemm Ronapreve kif ukoll Regkirona ġew inklużi fil-lista tal-Kummissjoni ta' ħames prodotti terapewtiċi promettenti f'Ġunju 2021 u applikaw għal awtorizzazzjoni għat-tqegħid fis-suq f'Ottubru 2021. L-Istrateġija hija parti minn Unjoni Ewropea tas-Saħħa b'saħħitha li tħaddem approċċ ikkoordinat tal-UE biex tipproteġi aħjar is-saħħa taċ-ċittadini tagħna, u tattrezza lill-UE u lill-Istati Membri tagħha biex jipprevjenu u jindirizzaw aħjar il-pandemiji futuri, u ttejjeb ir-reżiljenza tas-sistemi tas-saħħa tal-Ewropa. Aktar informazzjoni Mistoqsijiet u Tweġibiet: lista tal-aktar għaxar prodotti terapewtiċi promettenti Rapport tas-sottogrupp dwar il-prodotti terapewtiċi kontra l-Covid-19: Portafoll terapewtiku tal-COVID-19 – lista tal-aktar għaxar kandidati promettenti Ir-rispons tal-Kummissjoni Ewropea għall-coronavirus: il-prodotti terapewtiċi L-Aġenzija Ewropea għall-Mediċini – il-prodotti terapewtiċi kontra l-COVID-19 Studju: Feasibility study, Design and Prototype Development for a Mapping Platform on COVID-19 Therapeutics in the EU